Kald+isostatisk+pressing+(CIP)

=Kald isostatisk pressing (CIP)= (eng: Cold isostatic pressing)

Kald isostatisk pressing (CIP) er en primær formemetode. Metoden benyttes for å forme og fortette et materiale som i forkant er i pulverform. Prosessen foregår ved romtemperatur, og vil normalt etterfølges av sintring med eller uten påsatt trykk [2]. Hensikten med prosessen er å oppnå ønsket form, tetthet og partikkel-kontakt samt å få et produkt som er sterkt nok til videre prosessering [3]. Resultatet etter CIP kalles grønnkropp. CIP er en ikke-kontinuerlig prosess [1].

Prosessen
Materialpulver med ønsket sammensetning og partikkelstørrelse plasseres i en tøyelig elastomerbeholder med ønsket fasong. Denne beholderen settes deretter under hydrostatisk trykk som er forårsaket av en hydraulisk væske i en trykkcontainer [1]. Væsken vil som regel være vann behandlet med korrosjonsinhibitor [4]. Ønsket trykk varierer etter type materiale, kvalitetskrav og kostnad, og kan ligge mellom 35 og 1000 MPa [3]. Ettersom trykkpåkjenningen vil være lik fra alle kanter (isostatisk), vil resultatet bli uniform tetthet og struktur i hele produktet [1]. Påsatt trykk ved forming av pulver gir også en grønnkropp med høyere tetthet, og dermed høyere styrke og hardhet.


 * Figur 1: Kald isostatisk pressing [5].**

Anvendelse
Metoden kan benyttes til både enkle og mer kompliserte former. CIP er normalt sett dyrere enn maskinering og plastisk deformering, og brukes derfor når disse metodene er vanskelige. Dette gjelder for eksempel for harde og sprø materialer som Wolfram- eller Silisiumkarbid, og for produksjon av komponenter med kompleks utforming eller hybridstrukturer [4]. CIP kan benyttes til produksjon av metall- eller keramkomponenter eller kompositter [1].
 * Figur 2: Eksempler på produkter der CIP inngår i produksjonsprosessen [6].**

**Økonomi**
Figur 3 viser kostnadene av å produsere én enhet med CIP sammenlignet med én enhet produsert v.h.a andre pulvermetoder.


 * Figur 3: Pris per enhet produsert sammenlignet med andre pulvermetoder [1].**

Andre metoder for pressing av pulver
Én-aksiell pressing Varm isostatisk pressing (HIP)

Referanser [1] CES Edupack 2011, Granta Design. [2] Askeland, D.R., Phulé, P.P.: The Science and Engineering of Materials, Internationa student edition, Cengage Learning, 2008. [3] Kalpakjian, S.: Manufacturing Processes for Engineering Materials, 3rd edition, Addison-Wesley Publishing Company, 1984. [4] The Materials Information Society: ASM Handbook: Volume 7: Powder Metal Technologies and Applications, ASM International,1998. [5] www.substech.com (nedlastet 26.08.11). [6] [|www.epma.com/New_non_ members/other_shapes.htm] (nedlastet 26.08.11).